b'\n_START_ARTICLE_\nPustolovski roman\n_START_PARAGRAPH_\nPustolovki roman je dalj\xc5\xa1e pripovedno besedilo s pustolovsko (nenavadno, vznemirljivo, zanimivo) vsebino. Je zgodba o nenavadnih do\xc5\xbeivljajih._NEWLINE_Pustolovski romani lahko zajema \xc5\xa1irok spekter obdobij in smeri, od vesternov, piratskih zgodb, fantazije do raziskovalcev kot je Indiana Jones. Skupna lastnost teh romanov so epska podro\xc4\x8dja, poudarek na razburljivosti in \xc5\xbeelja, da bi bralcu pribli\xc5\xbeali \xc4\x8das in kraj v katerem se roman dogaja._NEWLINE_Prvine morebitne definicije pustolovskega romana so: misti\xc4\x8dni stereotipi, pravlji\xc4\x8dnost, ohlapna naveza na zgodovino in zapeljivost pripovedi._NEWLINE_Za\xc4\x8detki evropskega in ameri\xc5\xa1kega pustolovskega romana segajo nazaj do gr\xc5\xa1kega helenisti\xc4\x8dnega romana. Vendar pa je pustolovski roman dosegel neverjeten uspeh \xc5\xa1ele z novo tehnologijo tiska, s prodajo in kupovanjem knjig v prete\xc5\xbeno pismeni populaciji. V gr\xc5\xa1\xc4\x8dini izraz pomeni roman kot \xc5\xbeanr in s tem se pomen pustolovskega romana kot bastardnega \xc5\xbeanra popolnoma izgubi. Tak sloves je \xc5\xbeanr dobil zaradi svoje priljubljenosti in trivialnosti._NEWLINE_\xc5\xbdanr delimo na ve\xc4\x8d zvrsti: razbojni\xc5\xa1ki roman, eksoti\xc4\x8dni roman, grozljivi roman, potopisni roman, pomorski roman (piratski roman), divjezahodni roman, zgodovinski roman, vohunski ali \xc5\xa1pijonski roman, blizu so tudi kriminalni romani, utopi\xc4\x8dni romani\xcb\x87 in znanstvenofantasti\xc4\x8dni romani. Ve\xc4\x8dji del teh romanov spada v trivialno literaturo, vendar so tudi izhodi\xc5\xa1\xc4\x8da za vrhunska dela, npr. Cervantesov Don Kihot.\n_START_SECTION_\nSestava\n_START_PARAGRAPH_\nNavadno se pustolovski roman za\xc4\x8dne in medias res. Formalno povabilo v pustolov\xc5\xa1\xc4\x8dino je mogo\xc4\x8de uporabiti, kadar temu ustreza poklic junaka. Npr. popotnik, raziskovalec, arheolog, vohun, vojak, mlad voditelj, prihodnji voditelj, gre\xc5\xa1nik, baraba, gusar po sili, alternativni vojak, po krivem obsojeni vojak in tako naprej. Lahko gre za nenavaden dogodek npr. vojna, naravna nesre\xc4\x8da, skrivnost, ekspedicija, ugrabitev, umor, politi\xc4\x8dna kriza. Eden izmed stereotipnih motivov in medias res je neznanec, ki ga morje naplavi na neznano obalo. Uspeh takega za\xc4\x8detka ni zbledel vse od antike. Za junaka mora biti ljubezen najpomembnej\xc5\xa1i dose\xc5\xbeek, tudi \xc4\x8de jo sprejme z odporom. Pustolovski roman, v katerem bi ljubezenski interes ostal doma ali bi se pokazal \xc5\xa1ele na koncu pustolov\xc5\xa1\xc4\x8dine, je te\xc5\xbeko najti. Ljubezenski odnos dolo\xc4\x8da \xc5\xbeanr, kakor tudi sama pustolov\xc5\xa1\xc4\x8dina. Pripoved pustolovskega romana pa je bolj ne strukturirana kot strukturirana._NEWLINE_Pustolovski romani niso visoko cenjeni, vendar pa nas zapeljejo v branje. Ob njih si nekako spo\xc4\x8dijemo od uveljavljenih vrednot in pravil.'